DA Den Europæiske Unions Tidende L 384/44

KOMMISSIONENS FORORDNING (EF) Nr. 2017/2006

af 20. december 2006

om ændring af Rådets forordning (EF) nr. 51/2006 for så vidt angår fangstbegrænsninger for sperlingebestanden i ICES-afsnit II a (EF-farvande) og III a samt ICES-underområde IV (EF-farvande)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 51/2006 af 22. december 2005 om fastsættelse for 2006 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (1), særlig artikel 5, stk. 7, og

ud fra følgende betragtninger:

(1) Kommissionen kan i henhold til artikel 5, stk. 7, i forordning (EF) nr. 51/2006 revidere fangstbegrænsningerne for sperlingebestanden i ICES-afsnit II a (EF-farvande) og III a samt ICES-underområde IV (EF-farvande) på grundlag af videnskabelige oplysninger indsamlet i første halvdel af 2006.

(2) På grundlag af den seneste videnskabelige rådgivning fra Det Internationale Havundersøgelsesråd (ICES) og Den Videnskabelige, Tekniske og Økonomiske Komité for Fiskeri (STEFC) har Kommissionen ved forordning (EF) nr. 1259/2006 om ændring af forordning (EF) nr. 51/2006 (2) fastsat nye fangstbegrænsninger for sperlingebestanden i ICES-afsnit II a (EF-farvande) og III a samt ICES-underområde IV (EF-farvande).

(3) Sperlingebestanden er en Nordsø-bestand, der deles med Norge, men som i øjeblikket ikke forvaltes af de to parter i fællesskab.

(4) Efter vedtagelsen af forordning (EF) nr. 1259/2006 førte EF forhandlinger med Norge, uden at dette førte til en aftale mellem Norge og EF om en fordelingsnøgle for nævnte bestand for 2006.

(5) I mangel af en nøgle til fordeling af denne bestand mellem Norge og EF og under hensyntagen til den kendsgerning, at Norge bør kunne fiske en andel af den samlede tilladte fangstmængde (TAC), der er anbefalet af ICES og STECF, bør EF fastsætte sin egen fangstbegrænsning, som er lavere end den anbefalede TAC.

(6) EF bør fastsætte sin egen fangstbegrænsning til 75 % af den anbefalede TAC. Denne procentsats svarer til EF's andel af de samlede fangster af denne bestand i de seneste fem år og repræsenterer den del af bestanden, der ifølge de seneste års undersøgelser skønnes at befinde sig i EF-farvandene. En sådan fangstbegrænsning bør dog ikke foregribe EF's holdning i eventuelle fremtidige forhandlinger med Norge om fordelingen af bestanden.

(7) Bilag IA til forordning (EF) nr. 51/2006 bør derfor ændres i overensstemmelse hermed.

(8) Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —

UDSTEDT FØLGENDE FORORDNING:

Artikel 1

Bilag IA til forordning (EF) nr. 51/2006 ændres som angivet i bilaget til nærværende forordning.

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 20. december 2006. På Kommissionens vegne Joe BORG Medlem af Kommissionen

(1) EUT L 16 af 20.1.2006, s. 1. Senest ændret ved forordning (EF) nr. 1782/2006 (EUT L 345 af 8.12.2006, s. 10).

(2) EUT L 229 af 23.8.2006, s. 3.